CELEX: 32019D1133
Language: lv
Date: 2019-06-25 00:00:00
Title: Padomes lēmums (ES) 2019/1133 (2019. gada 25. jūnijs) par nostāju, kas Eiropas Savienības vārdā jāieņem Starptautiskajā partnerībā sadarbībai energoefektivitātes jomā (IPEEC) attiecībā uz IPEEC statūtu termiņa pagarināšanu uz laikposmu no 2019. gada 24. maija līdz 31. decembrim

3.7.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 179/23
               
            
         PADOMES LĒMUMS (ES) 2019/1133
         (2019. gada 25. jūnijs)
         par nostāju, kas Eiropas Savienības vārdā jāieņem Starptautiskajā partnerībā sadarbībai energoefektivitātes jomā (IPEEC) attiecībā uz IPEEC statūtu termiņa pagarināšanu uz laikposmu no 2019. gada 24. maija līdz 31. decembrim
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 194. panta 2. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Statūtus Starptautiskajai partnerībai sadarbībai energoefektivitātes jomā (IPEEC) (“nolīgums”) 2009. gada 24. maijā Romā parakstīja divpadsmit valstis, tostarp četras Eiropas Kopienas dalībvalstis, un Eiropas Kopiena tos noslēdza ar Padomes Lēmumu 2009/954/EK (1).
                  
               
                     (2)
                  
                  
                     Saskaņā ar nolīguma 7.1. punktu IPEEC dalībnieki var nolemt nolīguma termiņu pagarināt. Pienācīgā struktūra, kurā IPEEC dalībniekiem lemt par nolīguma termiņa pagarināšanu, ir Politikas komiteja, jo tā ir IPEEC plenārstruktūra, ko veido tās dalībnieku augsta līmeņa pārstāvji un kam uzticēts noteikt IPEEC vispārējo satvaru un rīcībpolitikas.
                  
               
                     (3)
                  
                  
                     
                        IPEEC dalībnieki, izņemot Savienību, Politikas komitejas 2019. gada 21. februāra sanāksmē apstiprināja IPEEC statūtu termiņa pagarināšanu uz laikposmu no 2019. gada 24. maija līdz 31. decembrim.
                  
               
                     (4)
                  
                  
                     Ir lietderīgi noteikt nostāju, kas Savienības vārdā jāieņem attiecībā uz IPEEC statūtu termiņa pagarināšanu, jo statūtu termiņa pagarināšana Savienībai būtu saistoša.
                  
               
                     (5)
                  
                  
                     Lai panāktu sinerģiju energoefektivitātes jomā, IPEEC dalībnieki apsver iespēju pašreizējos IPEEC pasākumus un Starptautiskās Enerģētikas aģentūras (IEA) energoefektivitātes pasākumus apvienot vienā energoefektivitātes centrā. IPEEC statūtu termiņa īslaicīga pagarināšana ir iecerēta kā pagaidu pasākums, kas dotu vajadzīgo laiku šāda energoefektivitātes centra izveidei, reizē nodrošinot, ka IPEEC pasākumi turpinātu darboties un tos bez pārrāvumiem pārņemtu jaunais energoefektivitātes centrs.
                  
               
                     (6)
                  
                  
                     No darbības viedokļa pagarinājums līdz 2019. gada 31. decembrim nodrošinātu arī turpmāku IPEEC darba programmas īstenošanu un pamatpakalpojumus IPEEC dalībniekiem. Tas ietver energoefektivitātes darbu G20 paspārnē, kas šogad ietvers pasākumus, kuri plānoti pēc IPEEC pašreizējā pilnvaru termiņa (2019. gada 24. maijs) beigām. Ir ņemta vērā arī līdzekļu pieejamība pagarinājuma laikposmā veicamajiem pasākumiem, jo IPEEC sekretariāts pašlaik saņem ieguldījumus par visu 2019. kalendāro gadu, un pasākumus, atlikušo personālu un līdzekļus, ja tādi būtu, varētu nodot jaunajam energoefektivitātes centram.
                  
               
                     (7)
                  
                  
                     Tāpēc būtu svarīgi IPEEC statūtu termiņu īslaicīgi pagarināt, lai izvairītos no IPEEC darbības pēkšņas izbeigšanas 2019. gada 24. maijā. Saskaņā ar IPEEC statūtu 3.4. punktu galīgais lēmums par pagarinājumu IPEEC dalībniekiem jāpieņem vienprātīgi, un pēc Politikas komitejas sanāksmes 2019. gada 21. februārī ir vajadzīgs Padomes Lēmums par Savienības nostāju,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā ir jāieņem Starptautiskajā partnerībā sadarbībai energoefektivitātes jomā (IPEEC) attiecībā uz IPEEC statūtu termiņa pagarināšanu uz laikposmu no 2019. gada 24. maija līdz 31. decembrim, ir šāda:
            
                        a)
                     
                     
                        apstiprināt IPEEC statūtu termiņa pagarināšanu uz laikposmu no 2019. gada 24. maija līdz 31. decembrim;
                     
                  
                        b)
                     
                     
                        piekrist Starptautiskās Enerģētikas aģentūras (IEA) valdes lēmumam turpināt IPEEC sekretariāta darbību IEA paspārnē līdz 2019. gada 31. decembrim, pamatojoties uz Memorandu par to, ka IPEEC sekretariātu veidos IEA paspārnē;
                     
                  
                        c)
                     
                     
                        atbalstīt IPEEC administratīvo nodošanu jaunam energoefektivitātes centram, jo īpaši attiecībā uz darba grupu, līdzekļu un IPEEC sekretariāta personāla pārcelšanu.
                     
                  
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2019. gada 25. jūnijā
            
               
                  Padomes vārdā –
               
               
                  priekšsēdētājs
               
               A. ANTON
            
         
         
            (1)  Padomes Lēmums 2009/954/EK (2009. gada 30. novembris) par to, ka Eiropas Kopiena paraksta un noslēdz “Statūtus Starptautiskajai partnerībai sadarbībai energoefektivitātes jomā (IPEEC)” un “Memorandu par to, ka sekretariātu Starptautiskajai partnerībai sadarbībai energoefektivitātes jomā veidos Starptautiskās enerģētikas aģentūras paspārnē” (OV L 330, 16.12.2009., 37. lpp.).